**Angrep på opparbeidede rettigheter**

KS Bedrift ønsker å redusere antall hviledager en ansatt i energisektoren får årlig for sin deltakelse i beredskapsvakt for sin arbeidsgiver. I stedet for 1/5 dels regelen som er i overenskomsten i dag ønsker KS Bedrift minimumsbestemmelsen 1/7 dels regelen, tilsvarende den svekkelsen som ble gjort av regjeringen da de endret Arbeidsmiljøloven i 2015. Dette utgjør cirka 10 færre hviledager i året.

Argumentasjonen fra KS Bedrift er at det har blitt enklere å ha vakt i 2016 en det har vært tidligere grunnet nye teknologiske hjelpemidler.

Arbeidsforholdene til de som arbeider i energisektoren med beredskapsvakt er tøffe, og de må rykke ut i stormer og allslags vær slik at vi kan ha strøm i våre boliger. Dette er ingenting annet en et angrep fra aggressive arbeidsgivere på våre opparbeidede rettigheter. Dere har vår fulle støtte kamerater i deres kamp for forsvarlige hviletidsbestemmelser i energisektoren.

Elektromontørklubben Caverion Oslo sine medlemmer vil stille opp på eventuelle fanemarker og andre markeringer i solidaritet med våre arbeidskamerater i energisektoren.

**Sammen er vi sterke og lar oss ikke knekke!**

**Uttalelsen ble enstemmig vedtatt på klubbmøte 07.10.2016**

Elektromontørklubben Caverion Oslo

Steffen Bjørkavåg Olsen

Leder